રાજકારણીઓ સરકારી અમલદારોના સહયોગ વડે પોતાનો સ્વાર્થ સાધવા કેવાં કેવાં કૃત્યો કરે છે, અને એક વાર સ્વાર્થ સધાઈ ગયા પછી કાગળના ડૂચાની જેમ તેમને ફગાવી દે છે એ હવે છાનું નથી. આવા કિસ્સાઓ બહાર લાવવામાં પ્રસાર માધ્યમોની ભૂમિકા મુખ્ય હોય છે. મોટા ભાગના કિસ્સાઓમાં રાજકારણીનું કામ પૂરું થઈ ગયા પછી તપાસનો ભોગ જે તે અમલદારે બનવાનું થાય છે. સરકારી અમલદારે પોતાની કોઈ મહત્ત્વાકાંક્ષા ખાતર કે જે તે રાજકારણીને વહાલા થવા માટે યા અન્ય કોઈ કારણોસર એમ કર્યું હોય, પણ એ યોજનાના અમલકર્તા તરીકે, પુરાવા તરીકે કાગળ પર તેનું જ નામ આવે એ સ્વાભાવિક છે. ગુજરાતમાં છેલ્લા દોઢ દાયકાના ઈતિહાસમાં નોંધાયેલા ‘એન્‍કાઉન્‍ટર’ના આવા કિસ્સાઓ આ હકીકતનું પ્રત્યક્ષ ઉદાહરણ છે. આ સંજોગોમાં ન્યાયાધીશો, મેજિસ્ટ્રેટ કે અમલદારોને ‘બચાવવા’ માટે આ કાયદો ઉપયોગી નીવડી શકે એમ છે.